13-jarige in Phoenix geskietFoto: Reaction Unit South Africa ŉ 13-jarige seun is in ŉ bedenklike toestand ná hy Donderdagoggend in Fernhamrylaan in Phoenix in KwaZulu-Natal geskiet is. “ŉ Lid van Reaction Unit South Africa (Rusa) was omstreeks 09:30 op patrollie in die gebied toe hy gesien het die tiener het ŉ ernstige besering aan sy regter-bobeen opgedoen,” het Rusa in ŉ verklaring gesê. “Rusa se paramedici is onmiddellik ontbied en hulle het kort daarna by die toneel opgedaag.” ŉ 12-jarige maat van die seun het aan die beamptes gesê hulle is albei graad 8-leerders by ŉ skool in Ntuzuma. “Hy het gesê sy vriend het ŉ selfoon by ŉ ander skolier gesteel en hy het van die toneel gevlug toe vier mans in ŉ wit Volkswagen Polo verskeie skote op hom gevuur het. Een van die skote het hom in die been getref en hy het geval.” Die insittendes in die Polo het die selfoon teruggevat en hom op die sypaadjie vir dood agtergelaat. “Die 12-jarige het sy vriend gehelp om na ŉ mediese fasiliteit te loop toe die Rusa-beampte hulle opgemerk het.” Die seun is op die toneel gestabiliseer voor hy in ŉ kritieke toestand na ŉ hospitaal geneem is. Rusa-beamptes het ŉ soektog van stapel gestuur na die wit Volkswagen Polo, maar die soektog het nog nie enigiets opgelewer nie.